গিলক্রিস্টের চোখে বিশ্বকাপে ভারতের ‘ডার্ক হর্স’ দুবে
চলতি আইপিএলে ব্যাট হাতে দুর্দান্ত ছন্দে আছেন শিভাম দুবে। বিধ্বংসী ব্যাটিংয়ে ধারাবাহিকভাবে আলো ছড়াচ্ছেন তিনি, ভাসছেন স্তুতির জোয়ারে। তাকে টি-টোয়েন্টি বিশ্বকাপ দলে রাখার আলোচনাও শুরু হয়েছে জোরেশোরে। সেই স্রোতে শামিল অস্ট্রেলিয়ার সাবেক কিপার-ব্যাটসম্যান অ্যাডাম গিলক্রিস্ট তো আরও এক ধাপ এগিয়ে; দুবেকে ভারতের ডার্ক হর্স হিসেবে দেখছেন তিনি।এবারের আইপিএলে এখন পর্যন্ত চেন্নাই সুপার কিংসের সবকটি ম্যাচে খেলেছেন দুবে। অলরাউন্ডার হলেও তাকে স্রেফ ব্যাটসম্যান হিসেবে খেলাচ্ছে ফ্র্যাঞ্চাইজিটি। ব্যাট হাতে নিজের দায়িত্ব বেশ ভালোভাবে পালন করছেন তিনি। আগ্রাসী ব্যাটিংয়ে দলকে নিয়মিত এনে দিচ্ছেন দ্রুত রান।আসরে এখন অবধি ৭ ইনিংসে ব্যাটিং করে দুই ফিফটিতে ২৪৫ রান করেছেন দুবে। স্ট্রাইক রেট ১৫৭.০৫। চেন্নাইয়ের হয়ে এখন পর্যন্ত তার চেয়ে বেশি রান করতে পারেননি আর কেউ। এই ফর্মই তাকে বৈশ্বিক আসরের দলে জায়গা পাওয়ার আলোচনায় এনেছে।স্পিনারদের পাশাপাশি পেসারদের বিপক্ষেও দুর্দান্ত ব্যাটিং করেছেন দুবে। ক্রিকবাজে আলাপচারিতায় বাঁহাতি এই ব্যাটসম্যানকে প্রশংসায় ভাসিয়েছেন গিলক্রিস্ট।“শিভাম দুবে, আমার চোখে তার ফর্ম অপ্রতিরোধ্য। সে স্পিনারদের ওপর চড়াও হয়, আমরা অনেকদিন ধরে এটা জানি এবং দেখে আসছি। তবে, সে এখন ফাস্ট বোলারদেরও আক্রমণ করছে। মাঠের চারপাশে শট নির্বাচনে সে আত্মবিশ্বাসী।”
স্বীকৃত টি-টোয়েন্টিতে পেস বোলিংয়ে এখন পর্যন্ত ৪৫ উইকেট নেওয়া দুবে আইপিএলে এবার এখনও বল করেননি। তারপরও, তার অলরাউন্ডার সামর্থ্য বিশ্বকাপে ভারতের জন্য কার্যকর হবে বলে মনে করছেন গিলক্রিস্ট।“তারা (ভারতীয় নির্বাচক) দুবের কাছে বার্তা পাঠিয়ে নিশ্চিত করতে পারে, যেন সে অন্তত নেটে প্রচুর বোলিং করে। জানি, এটা ম্যাচ অনুশীলন হবে না। তবে তাকে টুর্নামেন্টের শেষের দিকে কিছুটা বোলিং করতে দেখা যেতে পারে। তবে যাই হোক না কেন, প্রতিভা হিসেবে সে চমৎকার।”গিলক্রিস্টের সঙ্গে একমত পোষণ করে ভারতের সাবেক ব্যাটসম্যান মনোজ তিওয়ারিও ডার্ক হর্স বলেছেন দুবেকে।“টি-টোয়েন্টি বিশ্বকাপে ভারতের ডার্ক হর্স হবে শিভাম দুবে। এই আইপিএলে সে যেই ফর্ম এবং ছন্দে আছে, টি-টোয়েন্টি বিশ্বকাপেও সম্ভবত একই ছন্দে থাকবে।”

ভারতের এই বাঁহাতি ব্যাটসম্যানের ফর্ম অপ্রতিরোধ্য মনে হচ্ছে অস্ট্রেলিয়ার সাবেক কিপার-ব্যাটসম্যানের কাছে।